La citad da Berlin sa chatta en in cumplain svilup dinamic
Ina gruppa da RumantschAs è sa confruntada cun ses passà e preschent

Da Giusep Capaul, ANR

Dapi insaquants onns arranscha il Radio Rumantsch in viadi per auditurAs. Suenter Prag e Barcelona è la nova chapitala Berlin stada quest onn en il tur. Sut la versada redactura e guida Rita Uffer han 30 persunas fatg part da questa purschida e passentà intgins bels dis en la gronda citad a las rivas da la Spree. Ellas èn stadas fitg impressiunadas tant dal passà – qua è vegnì fatg bler istorgia mundiala – sco da l’actual svilup dinamic che Berlin fa atras – sco in immens plazzal – per daventar danovamain la metropola guvernamentala d’ina Germania reunida. La gruppa bain tgirada e guidada ha cumpiglià vischinas e vischins da l’Engiadina, da Surmeir, da la Surselva e da la Bassa. Ella è pia stada interrumantscha el vair senn dal pled. Ins è sa chapì fitg bain e mintgin è – cun ses idiom – s’avischinà a l’auter durant visitas communablas il di ora en la gronda citad e passentond la saira da cuminanza en ina atmosfera amicabla. Vitiers vegn che tut è stà organisà fitg bain. 

Il passà reviva dapertut en la citad
Cura ch’ins va per ina curta dimora a Berlin – ina citad da radund 3,5 milliuns abitants e pir dapi 12 onns puspè reunida – ston ins metter ordavant prioritads. Senza in bus – a pè na pon ins betg cuntanscher bler – ed in bun guid local na fiss i gnanc pussaivel da guardar las pli impurtantas attracziuns da la citad. Era suenter viadis dad uras han ins pudì vesair be ina pitschna part. Ma tuttina vegnan ins confruntà er uschia cun la istorgia ed ils lieus da decisiuns politicas ch’han pertutgà na sulet la citad ed il pajais tudestg, mabain l’Europa e schizunt il mund durant ils davos 150 onns. La Gruppa aveva quartier en la vischinanza da la «Gedächtniskirche». Da questa zunt represchentativa baselgia dal temp imperial, construida avant passa 100 onns en memoria da la victoria dals Tudestgs 1870 sur ils Franzos – quai che ha alura muntà l’entschatta da l’imperi prussian – n’è be pli la tur en ruina restada da la davosa  guerra mundiala sper ussa ina nova. Uschia è questa daventada in simbol vulì per la fin d’in sistem ch’ha bain purtà victoria, ma la finala era terrada e miseria. Uschiglio regorda be pauc a la veglia citad, siond questa stada destruida prest totalmain en il decurs da la davosa guerra. Oz è construida ina nova e moderna citad – en l’anteriur Berlin dal vest bler pli avanzada ch’en l’ost. La divisiun è restada – era sch’il mir è crudà – tant cun differenzas architectonicas sco oravant tut mentalas, politicas ed economicas. 

Center da plirs sistems totalitars
Berlin è relativamain ina giuvna chapitala. Pir 1871 è questa citad daventada il center dal reginavel tudestg (Germania unida) sut predominanza dals imperaturs da la Prussia. Lezza aveva ses origin en in sistem militar-autoritar cun ses center roial-imperial a Potsdam. Ina visita a quest immens cumplex dal chastè «Sans souci» regorda a gloria e pussanza passada. Era la terrada da l’imperi a la fin da l’emprima guerra mundiala n’ha betg pudì extirpar il militarissem e sistem autoritar. La flaivla republica da Weimar ha perquai disditg e fullà via al naziunalsocialissem.

Topografia da la terrur
A Berlin vegn ins confruntà prest dapertut – era tras exposiziuns e multivisiuns – cun ils lieus nua ch’ils sistems totalitars – naziunalsocialissem e communissem – avevan concentrà la pussanza da lur sistem da terrur. Uschia era sin in areal destruì che sa numna oz «Topografia da la terrur». In’exposiziun da maletgs en rests d’in tschaler dal center da la SS e Gestapo regorda a terrur, extirpaziun e mort tras ils nazis. Gist davostiers èn anc da vesair parts dal mir che ha separà da 1961–1989 sin ina lunghezza da 150 km Berlin-vest da Berlin-ost sut dictatura communista. La conferenza da Potsdam 1945 – nus avain pudì visitar la sala en il Cecilienhof, nua ch’ella ha gì lieu – ha sigillà la separaziun da la Germania. La crudada dal mir da Berlin ha liberà la fin da 1989 dal communissem e mess la basa per ina nova entschatta da la citad da Berlin sco chapitala d’in pajais reunì democraticamain. 

Visita a l’ambassada svizra
Ins na po betg survesair il passà a Berlin, era sch’i dat tant bel ed interessant da guardar. Impressiunant è dentant da constatar en con curt temp che tant è puspè vegnì reconstruì – pli bel che avant. In exempel è la nova ambassada svizra. Questa aveva la Svizra acquistà 1920. Il bajetg n’ha betg patì fitg durant la guerra. En sia vischinanza è vegnì construì il nov bajetg dal parlament (Reichstag) e la nova sedia dal chancelier federal. Oz sa chatta l’ambassada svizra pia en la proxima vischinanza dal center da pussanza. Il vegl edifizi neoclassicistic è vegnì cumplettà tras ina part nova per servetschs consulars e diplomatics. Sut l’egida da dunna Heimgartner, responsabla per la cultura a l’ambassada, e sin intervenziun dal nov directur da RTR, Bernard Cathomas, avain nus pudì render visita a l’edifizi, senza dentant entupar  l’ambassadur Thomas Borer e sia zunt famusa consorta Shawne Borer-Fielding ch’eran da quest temp en Svizra. Perencunter han ins anc pudì vesair rests dal decor cun balluns per l’emprim d’avust. La visita a la nova ambassada è stada fitg interessanta e segiramain in dals puncts culminants da questa excursiun nunemblidaivla. Dal vesi, udì, contemplà e patratgà là, nua che tant è succedì che ha pertutgà blers sin quest mund, dessi anc bler da relatar che vegn oz forsa survesì en vista a la dinamica da la nova chapitala d’ina naziun puspè reunida e ferma.